DELEGIRANA UREDBA KOMISIJE (EU) 2023/57

z dne 31. oktobra 2022

o spremembi in popravku Delegirane uredbe (EU) 2022/127 o dopolnitvi Uredbe (EU) 2021/2116 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (1) in zlasti člena 44(5), člena 64(3), točka (d), in člena 94(5) Uredbe,

ob upoštevanju naslednjega:

(1) Delegirana uredba Komisije (EU) 2022/127 (2) dopolnjuje Uredbo (EU) 2021/2116 s pravili o plačilnih agencijah in drugih organih, finančnem upravljanju, potrditvi obračunov, varščinah in uporabi eura.

(2) Države članice se lahko v skladu s členom 44(3a) Uredbe (EU) 2021/2116 odločijo, da upravičencem izplačajo predplačila, kar zadeva intervencije iz naslova III, poglavje III, Uredbe (EU) 2021/2115 Evropskega parlamenta in Sveta (3) in ukrepe za urejanje kmetijskih trgov ali podporo tem trgom. Da se zagotovi skladno in nediskriminatorno izplačevanje predplačil ter zaščita sredstev Unije, je primerno določiti posebne pogoje za plačevanje predplačil v obliki najvišjih odstotkov predvidenih odhodkov in zahtevo, da upravičenci položijo varščino.

(3) Poleg tega bi bilo treba določbe o varščinah iz poglavja IV Delegirane uredbe (EU) 2022/127 prilagoditi, da se upoštevajo navedeni posebni pogoji.

(4) Člen 24(4) Delegirane uredbe (EU) 2022/127 se napačno sklicuje na člen 27, sklicevati bi se namreč moral na člen 26 navedene uredbe.

(5) Za plačila pomoči v okviru čebelarskih programov v skladu s členom 55 Uredbe (EU) št. 1308/2013 Evropskega parlamenta in Sveta (4) je primerno ohraniti trenutno veljavni operativni dogodek za menjalni tečaj in tako zagotoviti kontinuiteto.

(6) Delegirano uredbo (EU) 2022/127 bi bilo zato treba ustrezno spremeniti in popraviti –

SPREJELA NASLEDNJO UREDBO:

Člen 1 Spremembe Delegirane uredbe (EU) 2022/127 Delegirana uredba (EU) 2022/127 se spremeni: (1) vstavi se naslednje poglavje IIIa: „POGLAVJE IIIa Posebni pogoji za izplačilo predplačil Člen 15a Posebni pogoji za izplačilo predplačil iz člena 44(3a) Uredbe (EU) 2021/2116 1. Izplačilo predplačil iz člena 44(3a) Uredbe (EU) 2021/2116 ne presega 80 % napovedanih odhodkov odobrenega operativnega programa ali, kadar je ustrezno, intervencij iz členov 55 in 58 Uredbe (EU) 2021/2115. 2. Predplačila iz odstavka 1 se izplačajo, če se položi varščina najmanj v višini zneska predplačila.“ (2) člen 27 se nadomesti z naslednjim: „Člen 27 Področje uporabe Ta oddelek se uporablja v primerih, ko posebni predpisi Unije določajo, da je dovoljeno predplačilo, preden je bila izpolnjena obveznost za pridobitev pomoči ali ugodnosti.“ (3) v členu 28 se vstavi naslednji odstavek 1a: „1a. Zahtevkom za sprostitev varščine pri predplačilih se priložijo dokazila o dokončni upravičenosti do dodeljenega zneska ali da je bil odobreni znesek, skupaj z vsemi dodatki, predvidenimi v posebnih pravilih Unije, povrnjen.“ (4) vstavi se naslednji člen 31a: „Člen 31a Čebelarski program Za zneske, plačane kot pomoč v okviru čebelarskih programov v skladu s členom 55 Uredbe (EU) št. 1308/2013, je operativni dogodek za menjalni tečaj 1. januar leta, v katerem se izvede plačilo.“

Člen 2 Popravek Delegirane uredbe (EU) 2022/127 V členu 24 Delegirane uredbe (EU) 2022/127 se prvi pododstavek odstavka 4 nadomesti z naslednjim: „4. Če je obveznost izpolnjena pravočasno in je določen rok za predložitev dokazila o izpolnitvi obveznosti, se varščina za navedeno obveznost zaseže za vsak koledarski dan prekoračitve navedenega roka po enačbi 0,2/rok, določen v dneh, pri čemer se upošteva člen 26.“

Člen 3 Začetek veljavnosti Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. oktobra 2022 Za Komisijo predsednica Ursula VON DER LEYEN

(1) UL L 435, 6.12.2021, str. 187.

(2) Delegirana uredba Komisije (EU) 2022/127 z dne 7. decembra 2021 o dopolnitvi Uredbe (EU) 2021/2116 Evropskega parlamenta in Sveta s pravili o plačilnih agencijah in drugih organih, finančnem upravljanju, potrditvi obračunov, varščinah in uporabi eura (UL L 20, 31.1.2022, str. 95).

(3) Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1).

(4) Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).